मध्य पूर्व के नेता बदलाव की आवाज सुनें : ओबामा  
अमेरिकी राष्ट्रपति बराक ओबामा ने मंगलवार को कहा कि मध्य पूर्व के नेता अपने नागरिकों की परिवर्तन की मांग को नजरअंदाज नहीं कर सकते।
अमेरिकी राष्ट्रपति बराक ओबामा ने मंगलवार को कहा कि मध्य पूर्व के नेता अपने नागरिकों की परिवर्तन की मांग को नजरअंदाज नहीं कर सकते। ईरान में सरकार विरोधी प्रदर्शनों को कुचले जाने के संदर्भ में ओबामा ने कहा कि ईरान का नेतृत्व मिस्र में जो कुछ हुआ उसका उत्सव मना रहा था लेकिन वह अपने यहां शांतिपूर्वक आवाज उठाने वालों को गोली मारने और कुचलने से पीछे नहीं हटता।  समाचार चैनल सीएनएन के मुताबिक ओबामा ने कहा, "मुझे आशा है कि हम ईरान में लोगों को ज्यादा आजादी और ज्यादा प्रतिनिधित्व वाली सरकार के लिए अपनी भावनाओं को जाहिर करते देखते रहेंगे। वहां की जनता यह समझेगी कि अमेरिका उन्हें निर्देशित नहीं कर सकता।"  ओबामा का यह बयान मिस्र में 18 दिनों के विरोध प्रदर्शन के बाद राष्ट्रपति पद से हुस्नी मुबारक की विदाई के बाद आया है। ईरान द्वारा तेहरान और अन्य शहरों में सोमवार को हुए विरोध प्रदर्शनों के पीछे अमेरिकी हाथ होने के आरोपों के बारे में ओबामा ने कहा कि जो लोग स्वयं बेहतर जिंदगी चाहते हैं अमेरिका उन्हें नौतिक समर्थन दे सकता है।  ओबामा ने कहा कि उनके प्रशासन ने मध्यपूर्व के नेताओं से कहा है कि दुनिया बदल रहा है और आप इस बदलाव के चक्र में पीछे नहीं रह सकते।